Бындай хәлдә йәһүд халҡына һәләкәт янай, әммә һуңғы һәм киң билдәлелек менән файҙаланған судья Самуил йәһүдтәрҙе был мәхшәрҙән ҡотҡара. Үҙенең үткер аҡылы менән ул үҙ халҡының бәлә-ҡазаһының ҡайҙан килеп сығыуын асыҡлай һәм халҡы араһында радикал дини-ижтимағи үҙгәртеп ҡороу үткәрергә баҙнат итә. Ул, рухи һәм граждандар власын үҙ ҡулына алып, халыҡты яңы үрҙәргә алып сығыу өсөн дин нигеҙҙәрен һәм закондарҙы белгән аҡыллы кешеләрҙе әҙерләүсе мәғариф учреждениеларын аса. Һөҙөмтәлә был мәктәптәрҙән халыҡ мәнфәғәтенә фиҙәкәр хеҙмәт иткән, ысын динде алға һөргән кешеләр сыға. Уларҙың эшмәкәрлеге нығына бара, бер ни тиклем ваҡыт үткәс, тап шул белемле кешеләр дин, хәҡиҡәт һәм ғәҙеллек өсөн көрәшеүселәргә әйләнә.